Allerede fra første træning var der en solid opbakning til initiativet. Formand Sabine Stengaard var med fra allerførste træning, og den husker hun med glæde tilbage på.

- Sidsel var den eneste, der kendte spillet, og så løb vi andre bare forvirret rundt. Men nu kan man mærke, at vi har udviklet os helt sindssygt, og det er fedt, siger hun.

Vil erobre Sverige tilbage

Men quarterback Sidsel Andersen er ikke længere den eneste med kamperfaring på holdet, der nu tæller omkring tyve spillere. Copenhagen Tomahawks har det seneste halve år haft besøg af et svensk og et norsk hold til kampe, hvilke har udfordret spillerne, men også givet mod på mere.

- Der er mange på holdet med masser af talent, men som aldrig havde stået i en kampsituation før, og der er der en masse ting, som skal spille på samme tid. Det har været en stor udfordring og et stort pres, forklarer Sidsel Andersen.